《满江红》
宋代·何师心

其侧有亭，山谷榜曰奇观。

一水飞空，揭起珠帘全幅。不须人卷，不须人轴。一点不容飞燕入，些儿未许游鱼宿。向山头、款步听疏音，清如玉。

三峡水，堪人掬。三汲浪，堪龙浴。更两边潇洒，数竿脩竹。晓倩碧烟为绳束，夜凭新月为钩曲。问当年、题品是何人，黄山谷。

作者简介：宋资中人。孝宗淳熙间知叙州。因土酋起事，修战守之具，置锁崖岸以保居民。